Informacija tiems, kuriems buvo diagnozuotas MRSA (meticilinui atsparus Staphylococcus aureus) 
Jums pateikiamas šis informacinis laiškas, nes sveikatos priežiūros įstaigoje paimtame mėginyje buvo nustatytas MRSA. Jame rasite daugiau informacijos apie tai, kas yra MRSA, ir ką tai reiškia jums.
Kas yra MRSA?
Auksiniai stafilokokai – tai bakterijos, kurios natūraliai gyvena ant daugelio žmonių ir gyvūnų, įskaitant naminius gyvūnėlius, odos, o dažnai – ir jų nosyje bei gerklėje. MRSA yra auksinių stafilokokų rūšis, atspari kelių rūšių antibiotikams. MRSA gali būti ant odos, nosyje ar gerklėje, nors jūs nesergate ir nejaučiate jokių simptomų. Vadinasi, jūs esate MRSA nešiotojas. Jūs laikomas MRSA nešiotoju net ir tuo atveju, jei jis buvo aptiktas tik susirgus infekcija. Kartais auksiniai stafilokokai gali sukelti infekciją, dažniausiai odos, nuo kurių atsiranda žaizdos, tačiau gali išsivystyti ir kitos infekcijos. 
Ar pavojinga būti MRSA nešiotoju? 
Dauguma MRSA nešiotojų neužsikrečia ir nesuserga dėl šios bakterijos. Tačiau jei susirgsite nuo MRSA, ligą gali būti sunkiau išgydyti nei kitas stafilokokų sukeltas infekcijas.
Kaip užsikrečiama MRSA? 
MRSA aptinkama ant odos, nosyje ir gerklėje, o užsikrėsti juo galima tiesiogiai kontaktuojant su kitais žmonėmis. Jis taip pat gali užkrėsti kitus per nepakankamai nuvalytą įrangą ar paviršius. Dažniausiai užsikrečia artimai bendraujantys žmonės. 
Ką galiu padaryti, kad sumažinčiau riziką užkrėsti kitus? 
· Gerai nusiplaukite rankas su muilu ir vandeniu: 
· prieš ruošdami ar valgydami maistą;
· po apsilankymo tualete;
· po sąlyčio su kūno skysčiais, pavyzdžiui, išsipūtus nosį; 
· kai rankos yra akivaizdžiai nešvarios;
· prieš apsilankymą ligoninėje, slaugos namuose ar kitose sveikatos priežiūros įstaigose ir po jo.
· Žaizdos, nubrozdinimai ir šlapiuojantys bėrimai turi būti švarūs, juos reikia užklijuoti tvarsčiu arba pleistru.
· Nesidalykite skustuvu ar rankšluosčiu su kitais.
· Skalbkite apatinius drabužius, rankšluosčius ir patalynę 90 °C temperatūroje, jei tokia temperatūra jiems tinka.  
· Valydami namus, nuvalykite ir durų, spintelių rankenas bei kitus dažnai liečiamus paviršius.

Ar galiu eiti į darželį, mokyklą ar darbą, jei esu MRSA nešiotojas? 
Vaikai, kurie yra MRSA nešiotojai, gali lankyti darželį ar mokyklą ir įprastai dalyvauti laisvalaikio veikloje bei žaidimuose. 
Yra atskirų taisyklių, taikomų asmenims, kurie yra MRSA nešiotojai, ir 
	·         dirba su pacientais ligoninėse ar slaugos namuose

	·         dirba su kiaulėmis, karvėmis, avimis ar ožkomis.



Daugiau apie tai galite paskaityti skyriuje, kuriame nurodoma, kam reikia pranešti, jeigu esate MRSA nešiotojas. Kitų profesijų atstovai gali eiti į darbą kaip įprasta, net jei jie yra MRSA nešiotojai. Nepamirškite laikytis pirmiau nurodytų patarimų, kaip sumažinti riziką užkrėsti kitus.
Kam turiu pranešti, kad esu MRSA nešiotojas?
Praneškite, kad esate MRSA nešiotojas gaudami sveikatos priežiūros paslaugas, pavyzdžiui, lankydamiesi pas gydytoją arba jei atsigulate į ligoninę ar slaugos namus. Informacija apie tai, kad esate MRSA nešiotojas, taip pat bus įrašyta į jūsų ligos istoriją.  Tai padeda sveikatos priežiūros specialistams užkirsti kelią infekcijos plitimui ir parinkti tinkamą antibiotikų rūšį, jei susirgsite infekcija.  
Turėtumėte informuoti darbdavį arba mokslo įstaigą, kad esate MRSA nešiotojas, jei:
· dirbate su pacientais ligoninėse ar slaugos namuose;
· studijuojate ir bendrauja su pacientais ligoninėse bei slaugos namuose savo studijų metu;
· dirbate su kiaulėmis, karvėmis, avimis ar ožkomis.
Jei jūsų partneriui ar kitiems su jumis gyvenantiems asmenims prireiktų medicininės pagalbos, jie turėtų informuoti sveikatos priežiūros įstaigą, kad gyvena kartu su asmeniu, kuris yra MRSA nešiotojas. 
Jie taip pat turėtų apie tai informuoti savo darbdavį arba studijų įstaigą, jei jie: 
· dirba su pacientais ligoninėse ar slaugos namuose;
· studijuojate ir bendrauja su pacientais ligoninėse bei slaugos namuose savo studijų metu;
· dirbate su kiaulėmis, karvėmis, avimis ar ožkomis.
Kitais atvejais jums nereikia informuoti darbdavio, kolegų, draugų, mokyklos ar vaikų darželio apie tai, kad esate MRSA nešiotojas.   

Kas atsitiks, jei būsiu paguldytas į ligoninę ar slaugos namus?  
Jei esate MRSA nešiotojas, jums atsidūrus ligoninėje ar slaugos namuose gali tekti imtis priemonių, kad būtų sumažinta rizika užkrėsti kitus. Tinkamos priemonės priklauso nuo situacijos. Pavyzdžiui, jos gali būti:
· atskiras kambarys ir atskiras tualetas;
· sveikatos priežiūros darbuotojai naudoja apsaugos nuo užkrato priemones, pavyzdžiui, pirštines, chalatą ir kaukę;
· dažnesnis patalpų ir įrangos valymas;
· ligoninėje gali prireikti izoliacijos. Tai reiškia, kad jums bus nurodyta likti savo palatoje ir kad negalėsite naudotis bendromis patalpomis ar artimai bendrauti su kitais pacientais. 
Infekcijų prevencijos priemonės taip pat gali būti būtinos, kai sveikatos priežiūros paslaugas gaunate kitur. Nors būtina imtis infekcijų prevencijos priemonių, jūs turite teisę gauti tokią pačią sveikatos priežiūrą kaip ir kiti pacientai.   
Ar galiu atsikratyti MRSA? 
Kai kuriems žmonėms MRSA išnyksta savaime, o kitų žmonių organizme bakterijos gali išlikti nuo kelių mėnesių iki kelerių metų. Kai kuriais atvejais gali būti tikslinga pabandyti gydymą nuo MRSA. Tai vadinama sanavimu. Jūsų šeimos gydytojas gali įvertinti, ar tai jums tinka, ir suteikti informacijos apie gydymą.
Jei turite klausimų apie MRSA, kreipkitės į savo gydytoją.  

